Document ID: 32006R0777

32006R0777
L 136/9
JURNALUL OFÍCIAL AL UNIUNII EUROPENE
REGULAMENTUL (CE) NR. 777/2006 AL COMISIEI
din 23 mai 2006
de modificare a anexei I la Regulamentul (CE) nr. 304/2003 al Parlamentului European și al Consiliului privind exportul și importul de produse chimice periculoase
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 304/2003 al Parlamentului European și al Consiliului din 28 ianuarie 2003 privind exportul și importul de produse chimice periculoase (1), în special articolul 22 alineatele (4) și (5),
după consultarea comitetului instituit prin articolul 29 din Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (2) în legătură cu măsurile prevăzute la articolul 22 alineatul (5) din Regulamentul (CE) nr. 304/2003,
întrucât:
(1)
Regulamentul (CE) nr. 304/2003 pune în aplicare Convenția de la Rotterdam privind procedura de consimțământ prealabil în cunoștință de cauză pentru anumite produse chimice și pesticide periculoase comercializate la nivel internațional (procedura APS), semnată la 11 septembrie 1998 și aprobată, în numele Comunității Europene, prin Decizia 2003/106/CE a Consiliului (3).
(2)
Ținând seama de Regulamentul (CE) nr. 2076/2002 al Comisiei din 20 noiembrie 2002 de prelungire a perioadei menționate la articolul 8 alineatul (2) din Directiva 91/414/CEE a Consiliului și privind neincluderea anumitor substanțe active în anexa I la respectiva directivă, precum și retragerea autorizațiilor pentru produsele fitosanitare care conțin aceste substanțe (4) și de Decizia 2004/129/CE a Comisiei din 30 ianuarie 2004 privind excluderea anumitor substanțe active din anexa I la Directiva 91/414/CEE a Consiliului, precum și retragerea autorizațiilor pentru produsele fitosanitare care conțin aceste substanțe (5), luate în cadrul Directivei 91/414/CEE a Consiliului din 15 iulie 1991 privind introducerea pe piață a produselor de uz fitosanitar (6), este necesar să fie adăugate mai multe dintre produsele chimice în cauză pe lista produselor chimice care figurează în partea 1 din anexa I la Regulamentul (CE) nr. 304/2003. Listele țin seama, de asemenea, de faptul că nici unul dintre produsele chimice în cauză nu a fost notificat în temeiul programului comunitar de reexaminare pentru evaluarea substanțelor existente în temeiul Directivei 98/8/CE a Parlamentului European și a Consiliului din 16 februarie 1998 privind comercializarea produselor biodestructive (7), cu toate că s-au identificat anumite substanțe și că, prin urmare, statele membre pot autoriza utilizarea lor pentru produsele menționate anterior până la 1 septembrie 2006, în conformitate cu legislația națională.
(3)
Ținând seama de Decizia 2005/864/CE a Comisiei din 2 decembrie 2005 privind neînscrierea substanței endosulfan în anexa I la Directiva 91/414/CEE a Consiliului și retragerea autorizațiilor acordate pentru produsele fitosanitare care conțin această substanță activă (8) și de faptul că endosulfanul a fost identificat, dar nu a fost notificat pentru evaluare în temeiul Directivei 98/8/CE și că poate, prin urmare, să fie autorizat în continuare de către statele membre până la 1 septembrie 2006, el poate fi utilizat exclusiv ca pesticid și este necesar, prin urmare, să fie adăugat pe listele de produse chimice care figurează în părțile 1 și 2 ale anexei I la Regulamentul (CE) nr. 304/2003.
(4)
Cu ocazia primei sale reuniuni în septembrie 2004, conferința părților la Convenția de la Rotterdam a decis să aducă mai multe modificări anexei III la convenție, care enumeră produsele chimice supuse procedurii APS, modificări care au intrat toate în vigoare la 1 ianuarie 2006. Prin urmare, listele produselor chimice prevăzute în părțile 1, 2 și 3 ale anexei I la Regulamentul (CE) nr. 304/2003 se modifică în consecință.
(5)
Pe lângă aceasta, este necesară o actualizare a intrărilor care corespund în prezent anumitor produse chimice pentru a ține seama de evoluția reglementară de la ultima modificare a anexei I. În plus, părțile 1 și 2 ale anexei I la Regulamentul (CE) nr. 304/2003 conțin mici erori care este necesar să fie corectate.
(6)
Prin urmare, Regulamentul (CE) nr. 304/2003 se modifică în consecință.
(7)
Măsurile prevăzute de prezentul regulament sunt conforme cu avizul comitetului instituit în conformitate cu articolul 29 din Directiva 67/548/CEE,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 304/2003 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 mai 2006.

Labels: 3
1
20